C 493/16
DA
Den Europæiske Unions Tidende
27.12.2022
Tirsdag den 7. juni 2022
bekræfter Republikken Cyperns ret til at indgå bilaterale aftaler om sin EEZ og til at udforske og udnytte sine naturressourcer i fuld overensstemmelse med folkeretten; bemærker med beklagelse, at den casus belli, som Tyrkiets Store Nationalforsamling erklærede over for Grækenland i 1995, endnu ikke er trukket tilbage; glæder sig over fortsættelsen af de sonderende drøftelser mellem Grækenland og Tyrkiet, som har til formål at behandle afgrænsningen af kontinentalsoklen og EEZ'en i overensstemmelse med folkeretten; gentager sin opfordring til den tyrkiske regering om at undertegne og ratificere FN's havretskonvention, som er en del af den gældende EU-ret; støtter opfordringen fra Republikken Cyperns regering til Tyrkiet om i en positiv ånd at forhandle den maritime afgrænsning mellem deres respektive kystlinjer eller om at indbringe sagen for Den Internationale Domstol og opfordrer Tyrkiet til at tage imod Cyperns indbydelse; glæder sig over Tyrkiets bidrag til gasforsyningssikkerheden gennem forbindelsen mellem den transanatolske rørledning (TANAP) og den afsluttede transadriatiske rørledning (TAP); gentager sin støtte til Det Europæiske Råds forslag om en multilateral konference om det østlige Middelhavsområde og understreger, at den grønne pagt og energiomstillingen kan tilvejebringe vigtige muligheder for at finde frem til samarbejdsbaserede, bæredygtige og inklusive energiløsninger i det østlige Middelhavs­ område; opfordrer til, at det østlige Middelhavsområde gøres til en reel katalysator for den eksterne dimension af den grønne pagt;
44. beklager, at Cypern-problemet fortsat er uløst, og understreger, at en løsning i overensstemmelse med de relevante resolutioner fra FN's Sikkerhedsråd og inden for de aftalte rammer vil få en positiv indvirkning på Tyrkiets forbindelser med EU; understreger på ny sit synspunkt om, at den eneste varige løsning på Cypern-spørgsmålet er en retfærdig, omfattende og holdbar bilæggelse, herunder af de eksterne aspekter, inden for rammerne af FN og på grundlag af en føderation bestående af to samfund og to zoner med én international juridisk personlighed, én suverænitet, ét statsborgerskab og politisk lighed som fastsat i de relevante resolutioner fra FN's Sikkerhedsråd og i overensstemmelse med folkeretten samt på grundlag af respekten for de principper, som Unionen bygger på; beklager, at den tyrkiske regering har forladt det aftalte grundlag for løsningen og FN's ramme for i stedet på egen hånd at forfægte en tostatsløsning i Cypern; opfordrer Tyrkiet til at frafalde dette uacceptable forslag om en tostatsløsning; opfordrer endvidere Tyrkiet til trække sine tropper tilbage fra Cypern og afstå fra enhver ensidig handling, der kan konsolidere den permanente deling af øen, og til at afstå fra handlinger, der ændrer den demografiske balance; fordømmer undertegnelsen af den såkaldte økonomiske og finansielle protokol mellem Tyrkiet og de ikke-regeringskontrollerede områder i Cypern; fordømmer den kendsgerning, at Tyrkiet fortsat overtræder FN's Sikkerhedsråds resolution 550(1984) og 789(1992), hvori Tyrkiet opfordres til at overføre området Varosha til sine retmæssige indbyggere under FN's midlertidige administration ved at støtte åbningen af byen Varosha for offentligheden; er af den opfattelse, at denne fortsatte overtrædelse undergraver den gensidige tillid og dermed udsigten til en genoptagelse af de direkte forhandlinger om en samlet løsning på Cypern-problemet; udtrykker i denne forbindelse alvorlig bekymring over, at der for nylig har været nye ulovlige aktiviteter i det afspærrede område Varosha med henblik på åbningen af en ny strandstrækning, og at den ovennævnte økonomiske og finansielle protokol for nylig blev undertegnet, på grundlag af hvilken Tyrkiet vil finansiere projekter til genopbygningen af Varosha; opfordrer den tyrkiske regering til at vende tilbage til en dialog baseret på FN-formatet, som er den eneste holdbare vej mod forsoning: opfordrer indtrængende til, at forhandlingerne om genforeningen af Cypern genoptages under FN's generalsekretærs auspicier så hurtigt som muligt og fra der, hvor de var nået til i Crans-Montana i 2017; gentager sin opfordring til Tyrkiet om at opfylde sin forpligtelse til at sikre en fuldstændig og ikkediskriminerende gennemførelse af tillægsprotokollen til Ankaraaftalen over for alle medlemsstater, herunder Republikken Cypern; beklager det forhold, at Tyrkiet stadig ikke har gjort fremskridt hen imod en normalisering af forbindelserne med Republikken Cypern; understreger, at det fortsat er afgørende, at der samarbejdes på områder som retlige og indre anliggender samt luftfartslovgivning og lufttrafikkommunikation med alle EU's medlemsstater, herunder Republikken Cypern
45. opfordrer Tyrkiet til at give det tyrkisk-cypriotiske samfund det nødvendige råderum til at handle i overensstemmelse med dets rolle som et legitimt samfund på øen, en rettighed, der er sikret ved Republikken Cyperns forfatning; opfordrer Kommissionen til at intensivere sine bestræbelser på at gå i dialog med det tyrkisk-cypriotiske samfund og minder om, at det hører til Den Europæiske Union; opfordrer alle involverede parter til at lægge mere mod for dagen i forsøget på at bringe de forskellige samfund sammen; understreger behovet for, at gældende EU-ret finder anvendelse på hele øen efter den omfattende løsning på Cypern-problemet, og fremhæver på samme tid, at Republikken Cypern er ansvarlig for at intensivere sine bestræbelser på at lette tyrkisk-cyprioters engagement i EU; roser det vigtige arbejde, der udføres af topartskomitéen for forsvundne personer, og gentager sin påskønnelse af det forhold, at Tyrkiet, efter at pandemiens værste fase er overstået, gradvist giver komitéen adgang til de relevante lokaliteter igen, herunder militære områder; opfordrer Tyrkiet til at øge sine bestræbelser på at tilvejebringe afgørende oplysninger fra sine militære arkiver samt give adgang til vidner i lukkede områder; opfordrer Tyrkiet til at samarbejde med relevante internationale organisationer, navnlig Europarådet, vedrørende forebyggelse og bekæmpelse af ulovlig handel og bevidst tilintetgørelse af kulturarv;